HAK; Hätäkeskuslaitoksen arvio lainsäädäntöhankkeen kustannusvaikutuksista

Hätäkeskustoimintaa säätelevän lain valmisteluvaiheen version perusteella Hätäkeskuslaitos on arvioinut mahdollisia teknisiä muutostarpeita hätäkeskustietojärjestelmään. Laskelman lähtökohtana on, että hätäkeskustietojärjestelmään talletettavat tiedot ovat tämänhetkisen käytön mukaiset eli käyttötarkoitus ja -laajuus ovat nykyisenlaiset ja käytännössä toteutetaan vain rekisterinpitäjille mahdollisuus oman alueensa tietoihin. Tässä kustannusarviossa on arvioitu vain välttämättömien lisätöiden vaikutukset. Tämän lisäksi laskelmassa oletetaan, että lisäclientien määrä ei aiheuta Erica-hätäkeskustietojärjestelmän kapasiteetin lisäämistä.

Alla olevaan taulukkoon on pyritty arvioimaan sellaisia järjestelmäteknisiä muutoksia, jotka lakiluonnoksen ja sen perustelujen perusteella näyttävät todennäköisiltä. Oletuksena on, että hätäkeskuspäivystäjien näkyvyydet pysyvät nykyisenä eikä viestiliikennetallennuksiin tule lisätarpeita. Jos teknisiä muutoksia ei toteuteta vaan esim. kantelutapauksissa tietojen etsintä ja luovutus tehdään hätäkeskuslaitoksen toimesta, se edellyttää Hätäkeskuslaitokselle noin kolmen (3) henkilötyövuoden lisäystä.

Muutoksen toteuttaminen vaatisi Hätäkeskuslaitokselta ja toimialoilta työtä vähintään seuraavasti: Hätäkeskuslaitokselta 5 henkilötyövuotta ja toimialoilta 4 henkilötyövuotta kutakin toimialaa kohden (2 htv/vuosi). Henkilötyöarvio on tehty yhdessä hätäkeskustietojärjestelmän toimittajan Cinia Oy:n kanssa. Viranomaisten henkilötyövuosimäärä tulisi siis olemaan 17 henkilötyövuotta, jolloin henkilötyövuosikustannus tulisi olemaan n. 1,2 miljoonaa euroa (laskentaperuste 70 000 euroa/htv).

Taulukossa lueteltujen muutosten toteuttaminen vie arviolta aikaa n. 2 vuotta siitä, kun niiden suunnittelu aloitetaan. Hätäkeskuslaitokselle on tulossa merkittäviä muitakin muutostöitä mm. VIRVE 2.0, jotka sinänsä eivät liity lakihankkeeseen mutta jotka on tehtävä joka tapauksessa, joten päällekkäin ei voida toteuttaa kaikkia asioita. Tämä tulee ottaa huomioon lain voimaantulosäännöksissä.

Alla olevassa taulukossa on mainittu tarvittavat muutokset tarkemmin:

* Erica client -näkyvyydet tarkoittavat viranomaisten käytössä olevia Erican toiminnallisuuksia, jotka ovat käytännössä samanlaisia kuin hätäkeskuspäivystäjät käyttävät. Näihin on tehtävä muutokset niin, että jokainen rekisterinpitäjä näkee vain omat tietonsa. Erica clientin kautta siis esim. kaikki viestiyhteydet ym. ovat käytettävissä. Tällä hetkellä näkyvyydet on rajoitettu ainoastaan toimialoittain.
* Erica portal -näkyvyydet tarkoittavat sitä, että jokainen rekisterinpitäjä kykenee näkemään omat tehtävänsä hätäkeskustietojärjestelmästä ja kykenee syöttämään omat hätäkeskustoimintaan tarvittavat tietonsa järjestelmään. Tällä hetkellä näkyvyydet on rajoitettu ainoastaan toimialoittain.
* Erica portal -puhelutallenteiden kuuntelu tarkoittaa sitä, että kukin toimiala voi kuunnella omaan tehtäväänsä kuuluvat hätäpuhelutallenteet. Hätäpuhelutallenteiden kuuntelu toteutetaan niin, että jokainen rekisterinpitäjä voi kuunnella ainoastaan oman alueensa hätäpuhelutallenteet. Tällä hetkellä jako on tehty toimialoittain.
* Lokirekisterin käytönvalvonnan työkalu toteutetaan jokaiselle rekisterinpitäjälle. Tällä hetkellä tämä on toteutettu poliisille ja Hätäkeskuslaitokselle.
* Rekisterinpitäjien lisääntymisen määrä vaikuttaa yhtäaikaisten käyttäjien määrään. Tämä vaatii Erica clientejä lisää ja sitä kautta lisää käyttäjälisenssejä, joista aiheutuva kustannus on pysyvä vuosittainen kustannus riippuen lisäkäyttäjien määrästä. Tässä on arvioitu lisäkäyttäjien määrän nousevan 44 lisäkäyttäjällä eli kaikien hyvinvointialueiden ja Helsingin terveystoimelle ja sosiaalitoimelle.
* Erica EDU -koulutuskäyttö vaatii EDU-tietojärjestelmän kapasiteetin lisäystä, joka Hätäkeskuslaitoksen osalta tulisi olemaan n. 50 000 euroa. Tämän lisäksi jokainen toimialan vastaa itse käyttöpisteidensä TUVE-yhteyksien ja EDU-verkon rakentamisesta. Tätä kustannusta ei ole otettu tässä arviossa huomioon.

|  |  |  |  |  |
| --- | --- | --- | --- | --- |
| **Mahdollinen toiminnallinen muutostarve** | **Arvioitu tekninen muutostyö** | **Kertakustannusarvio /€** | **Jatkuvien käyttökustannusten tarve /€** | **Tarkenne** |
| Erica client -näkyvyyksien muutokset | Tietokenttien merkintä ja alueelliset näkyvyydet | 1 000 000 |  | Jokainen rekisterinpitäjä näkee vain itseään koskevat tiedot |
| ERICA Portal -näkyvyyksien muutokset | Tietojen eriyttäminen Portal-toiminnoissa | 500 000 |  | Jokainen rekisterinpitäjä näkee vain itseään koskevaa tietoa. |
| ERICA Portal -puhelutallenteiden kuuntelu | Toteutetaan tallenteiden kuuntelumahdollisuus kaikille rekisterinpitäjille | 500 000 |  | Jokainen rekisterinpitäjä pystyy kuuntelemaan omaa rekisterinpitoa koskevat puhelutallenteet. |
| Käytönvalvonnan työkalu rekisterinpitäjille  | Toteutetaan ERICA-lokien käsittely rekisterinpitäjittäin | 350 000 |  | Jokainen rekisterinpitäjä näkee vain itseään koskevaa tietoa. |
| ERICA EDU | ERICA client -koulutuskäyttöCianian ja häken työt. | 50 000 |  | 1. Käyttöpisteiden TUVE rakentaminen.2. ERICA EDU -verkon rakentaminen toimipisteisiin.  |
| Käyttäjämäärän lisäys | Mikäli yhtäaikaisia käyttäjien määrä ylittää 200, niin Cinia joutuu hankkimaan lisälisenssejä, joiden vuosimaksu on 10.000 €/vuosi /käyttäjä. Hyvinvointialueiden myötä on tunnistettu mahdollinen lisätarve EH ja SOS puolen osalta. |  | 440 000 | 22 hyvinvointialuet-ta ja Helsinki SOS ERICA client => (lisäys 22 client)Lisäys yhteensä arviolta: 44 ERICA -client työasemaa |
| Stuve-maksut | Erica clientien stuve-maksut.  |  | 230 000 (44 Erica lisäclientia) | Jokaisesta Erica clientistä aiheutuu stuve-maksut |
| **Yhteensä** |  | **2 400 000** | **670 000** |  |

Yhteenveto

Hätäkeskustietojärjestelmään tehtävät muutokset aiheuttavat siis kertakustannuseriä ja vuosittaisia käyttökustannuksia. Tämän lisäksi tarvitaan viranomaisilta vähintään 17 henkilötyövuoden työpanos. Näiden lisäksi viranomaisten on rakennettava toimipisteisiinsä TUVE- ja EDU-yhteydet. Näitä yhteyksiä Hätäkeskuslaitos ei ole rakentanut, joten kustannuksia tältä osin ei ole arvioitu.

* Kertaluontoiset kustannukset 2 400 000 euroa
* Hätäkeskuslaitoksen henkilötyökustannukset 350 000 euroa
* Sosiaali- ja terveystoimen henkilötyökustannukset 280 000 euroa
* Pelastustoimen henkilötyökustannukset 280 000 euroa
* TUVE- ja EDU-yhteydet Kuuluu toimialoille itselleen
* Vuosittaisten käyttökustannusten lisäys 670 000 euroa

Kertaluontoisia kustannuksia siis kertyy tämän arvion mukaan 3 331 000 euroa. Vuosittaiset käyttökustannukset lisääntyvät 670 000 eurolla. Tämän lisäksi viranomaisille tulee siis rakennettaviksi TUVE- ja EDU-yhteydet toimipisteisiinsä, joita kustannuksia tässä arviossa ei ole mukana. Lisäksi on syytä huomauttaa, että kaikki käyttökustannukset myös toimialojen osalta tulevat Hätäkeskuslaitoksen maksettavaksi tämänhetkisen kustannustenjaon mukaan.

Jos rekisterinpidon eriyttäminen edellyttäisi jostakin syystä tietokantojen fyysisen eriyttämisen, niin ERICA-järjestelmän edellyttämät muutostyöt kasvaisivat merkittävästi. Tämä edellyttäisi koko ERICA-arkkitehtuurin uudelleen suunnittelua ja toteutusta. Näiltä osin tätä kustannusta ei voida arvioida muutoin kuin, että se on erittäin suuri ja aikaa vievä sekä maksaa useita miljoonia euroja.

Hätäkeskuslaitoksen johtaja Taito Vainio

Johtaja, Kehittämisosasto Jukka Aaltonen

Asiakirja on sähköisesti allekirjoitettu asianhallintajärjestelmässä. Hätäkeskuslaitos 24.01.2022 klo 11:30. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
| Jakelu | Sisäministeriö kirjaamo |
| Tiedoksi | Mika Kättö SM, Annika Parsons SM |